runetrust/blame-folketinget-dk huggingface dataset:
Martin Lidegaard (RV), 2014-10-01:
Altså, jeg kan dårligt gøre andet end henvise til det svar, der foreligger også fra Justitsministeriets side, og som henviser til en række forskellige paragraffer, der kan komme i anvendelse, alt afhængigt af hvad det er for mennesker, der begår hvilke forbrydelser i hvilken situation, og hvor det, som det fremgår af svaret, i sidste ende er op til domstolene at vurdere det.
Finn Sørensen (EL), 2013-05-21:
Det, vi savner, er jo så, at ordføreren forklarer, hvorfor det skader, for det har vi faktisk stadig væk ikke fået en forklaring på, og det var det mindste, man kunne gøre, altså prøve at forklare en forslagsstiller, at af de og de grunde er det, man foreslår, meget uheldigt.
Villy Søvndal (SF), 2010-06-02:
Eller danskerne kan vælge en fair løsning, hvor vi sammen arbejder os ud af krisen, hvor vi skaber ny vækst og nye arbejdspladser, hvor vi sikrer bedre uddannelse, og hvor vi lader de mest velstillede, som har fået de største skattelettelser, bidrage mere gennem en fair skattereform.
Lars Løkke Rasmussen (V), 2002-12-04:
I forlængelse af frihedsbrevet blev regeringen og KL under forhandlingerne om kommunernes økonomi for 2003 enige om, at regelforenkling og lettelse af administrative byrder har høj prioritet. Det blev under kommuneforhandlingerne mellem regeringen og KL bl.a. besluttet, at den statslige regulering bør tage udgangspunkt i, at tilrettelæggelse af organisation og arbejdsprocesser er et kommunalt ansvar, og at kommunernes ressourcer skal målrettes service frem for administration.
Hans Kristian Skibby (DF), 2020-12-03:
Jeg påberåber mig bare retten til at sige, at vi i Dansk Folkeparti har den holdning, at landene, nationalstaterne, selv skal bestemme, hvordan deres uniformerede tjenestemænd, hvad enten de er politimænd eller soldater, eller hvad de er, skal være klædt.
Christian Langballe (DF), 2018-12-13:
Så vil jeg bare gerne have en bekræftelse af, at det er rigtigt at konstatere, at der på de tidspunkter, nemlig fra 2011-2015, hvor Socialdemokratiet har haft magten og ansvaret for udlændingepolitikken, har været ført en utrolig lempelig udlændingepolitik, og at der under den forhåndenværende statsminister Poul Nyrup var en lige så lempelig udlændingepolitik, der nærmest var at sidestille med Det Radikale Venstres udlændingepolitik.
Pernille Blach Hansen (S), 2001-04-19:
For det andet kan man vel sige: Hvis et års barselorlov var et massivt krav fra arbejdsmarkedets parter - det vil vi have! - så synes jeg da, at det var noget, der var meget svært at sidde overhørig. Men det er det jo ikke, heller ikke fra lønmodtagersiden, skulle jeg hilse og sige, og det synes jeg måske sætter tingene lidt i relief. Til hr. Frank Dahlgaard kan jeg bare konstatere, at jeg må indrømme, når nu vi snakker om tid, at jeg lidt føler, vi to taler ud fra to forskellige tider.
Kuupik Kleist (IA), 2004-05-26:
Aftalekomplekset, sådan som det ligger i forslag i øjeblikket, og sådan som det formodentlig bliver underskrevet, opfylder i princippet alle de krav, som vi har stillet i forbindelse med en medvirken til at svare på den amerikanske anmodning om opgradering af Thuleradaren. Når jeg siger i princippet, så er det jo, fordi der selvfølgelig altid er nogle detaljer, som man kan diskutere, om det nu lige præcis var den ordlyd, som vi ønskede os.
Lars Løkke Rasmussen (V), 2016-11-22:
Det handler jo om, at vi i de kommende år får brug for at have et særligt fokus på den del af uddannelserne, der handler om at uddanne folk, der enten aldrig har fået en uddannelse, eller som har fået en uddannelse, som de ikke kan opretholde en beskæftigelse på på den lange bane, fordi udviklingen bare går stærkt.
Jann Sjursen (KRF), 2002-12-06:
Det er et forslag, som Kristeligt Folkeparti ikke kan støtte, fordi det giver statskassen et stort og på længere sigt ufinansieret provenutab. Vi finder det faktisk uforsvarligt, at man ikke har gjort sig mere konkrete overvejelser i regeringen om, hvordan disse lettelser på længere sigt skal finansieres, og om det skal ske ved, at andre afgifter hæves. Det kunne det rent faktisk godt være i henhold til regeringens egen fortolkning af skattestoppet, fordi man jo netop henviser til, at man på nuværende tidspunkt må lette afgifterne på vin, spiritus og cigaretter på grund af det, der sker i EU. Så det ville rent faktisk ikke være i strid med regeringens eget skattestop, at man sørgede for en finansiering af dette forslag, altså en finansiering, som indebar, at man tilsvarende hævede andre skatter og afgifter.
Line Barfod (EL), 2009-05-07:
Venstre, De Konservative og Dansk Folkeparti har også sendt politiet ud i en fuldstændig meningsløs indsats på Christiania, der i denne tid har varet i 5 år, uden at nogen - og slet ikke de politifolk, der bliver sendt derud - kan se noget som helst formål med det.
Jeppe Kofod (S), 2003-04-30:
Jeg vil først kvittere for besvarelsen, og jeg må forstå det sådan, at regeringen nu varsler en politik, hvor man vil gøre noget særligt, ekstraordinært for de regioner, hvor arbejdsløsheden stiger og erhvervsudviklingen er svag, ud over det, man har gjort i de 500 dage, man har siddet i regering.
Line Barfod (EL), 2004-05-28:
Det krævede et hårdt arbejde, som tog flere år, før man for alvor fik nogen til at tage alvorligt, at der foregik trafficking med kvinder, at det var noget, som mange forskellige myndigheder skulle arbejde med, og noget, som man skulle gøre noget alvorligt ved, både i Danmark og på internationalt plan.
Jan Kristiansen (V), 2004-04-29:
Jeg vil selvfølgelig gerne anerkende den ihærdighed, der udvises fra SF's side i form af fremsættelse af forslag, men det er måske lidt unødvendigt at fremsætte et opsamlingsforslag, hvoraf mange af elementerne allerede er - og endda for nylig - behandlet i Folketinget. Ud over at de enkelte forslag er gengangere, så er der også en rundhåndethed med pengene i gentagelsen: 1 mia. kr. til nedsættelse af forældrebetaling, op til 100 mio. kr. for at hæve fripladsgrænsen, 500 mio. kr. til bedre pladsforhold m.v. og 3,2 mia. kr. til bedre daginstitutioner, herunder ca. 1,5 mia. kr. til gratis mad. Det nye i dette forslag er, at SF har fortrudt, at partiet stemte imod lov om pædagogiske læreplaner.
Aase D. Madsen (DF), 2001-01-18:
Prøv at regne ud, hvad én eneste flygtning/indvandrer koster i Danmark, og prøv til gengæld at se på, hvad vi kunne gøre med de penge for dem, der sidder ude i områderne, hvor det brænder på. Der sidder FN-konventionsflygtninge i lejre.
Jacob Buksti (S), 2000-03-15:
Der har under ledelse af Jernbanetilsynet i de seneste 2 år været gennemført et pilotprojekt på Hornbækbanen med henblik på at teste anvendeligheden på privatbanerne af et mindre avanceret, men betydelig billigere togsikkerhedssystem, det såkaldte ATP-system, vel at mærke det system, som nogle, når de taler om ATC, faktisk henviser til.
Marlene Ambo-Rasmussen (V), 2021-11-25:
Det handler om retten til at trække samtykket til deling af personoplysninger tilbage og hertil også, hvor nemt det er at tilbagetrække samtykket, hvem der kan gøre det, hvis ikke borgeren selv kan, og hvor det kan gøres, altså om det er online, på telefonen eller andet.
Kristen Touborg (SF), 2007-05-02:
Jeg synes, vi skal have lavet nogle undersøgelser af, hvad der er af muligheder i den retning, for jeg er nervøs for, at virksomhedernes kreative sans er så stor, at de vil være i stand til i ret stor grad at smyge sig uden om loven, i alt fald i nogen grad uden om loven, og det bliver jo på dyrenes bekostning, det kan ikke blive andet.
Roger Courage Matthisen (ALT), 2018-01-19:
Og der er jeg egentlig også glad for, at Venstres ordfører kan gå ind og italesætte, at det godt kan være, at finansieringen af eksempelvis udvidelser af lufthavne skal op til overvejelse, men at nødvendigheden af, at vi udvider, nødvendigheden af, at vi tager os af infrastrukturen i Grønland i forhold til turismen, er noget, som vi skal tale positivt om.
Mette Gjerskov (S), 2006-04-26:
Men der er altså nogle, som har siddet her i årevis, og dem er vi nødt til også at fokusere på, for det er regeringens ansvar, at de ikke bliver sygere, end de er i forvejen; det er regeringens ansvar, at børnenes tarv bliver varetaget, og det er regeringens ansvar, at de mennesker ikke sidder som sild i en tønde på få kvadratmeter uden adgang til køkken, uden adgang til eget badeværelse og med toilet på gangen.
Mette Frederiksen (S), 2025-05-06:
Det gode er, at da jeg rejste den her diskussion første gang på europæisk plan, var det altså nærmest som at råbe ind i en tom håndboldhal, dvs. der var et ekko, men ikke andet end det, og nu er der flere og flere af mine kolleger, og der er flere og flere lande, som bifalder, og som erklærer sig enige i, at vi bliver nødt til at få ændret nogle af de her regler.
Poul Nødgaard (DF), 2005-03-15:
Jeg tror, jeg har hørt præcis de samme spørgsmål fremført af fru Line Barfod – jeg tør ikke sige, om det er 10 eller 15 gange – her i Folketingssalen, og hver gang har svaret været, at det kører sin gang, og at det er de enkelte ministre, der sørger for, at man kører sagen, som jeg nævnte før, lige efter bogen.
Helge Adam Møller (KF), 2004-05-27:
Men altså stadig væk: Hvis russerne i gamle dage havde angrebet Danmark og de sad i midten af København eller i Næstved og de skulle drives ud, hvad enten det var af danske eller engelske soldater, risikerede man, hvis man kastede en håndgranat ind i et hus, hvis der var civile i nærheden, at der var civile, der blev slået ihjel.
Ester Larsen (V), 1997-11-13:
for den store interesse, der er i befolkningen for, at der sikres mulighed for at følge med i de store idrætsbegivenheder, men vi ser en række problemer i forbindelse med udmøntningen af en ordning, der har ekspropriationskarakter. Det er altid problematisk at sætte markedsmekanismer ud af kraft.
Kirsten Jacobsen (FP), 1998-06-25:
Da regeringen tiltrådte den 29. marts 1998, sagde statsministeren i sin redegørelse, at hjemmehjælpen og ældreomsorgen skal sikres, så alle får den nødvendige service, at regeringen er meget bevidst om, at der er behov for en ekstraindsats for de ældre, og at hjælpen skal sikres.
Kristian Thulesen Dahl (DF), 2001-01-31:
Men det, der var mit spørgsmål til ministeren, var jo, at når ministeren ikke i dag siger, at hun ikke er blevet korrekt citeret, men siger, at citatet er revet ud af en sammenhæng, og derfor fremstår det med et budskab, som er anderledes end det, ministeren ønskede at give som budskab, så savner vi at få at vide i Folketingets spørgetid i dag, hvilken sammenhæng det så var, det var revet ud af, så det gav det modsatte billede.
Kaare Dybvad (S), 2017-10-27:
Jeg synes, det er en fin indvending, at nogle påpeger, at man skulle have det på e-Boks i stedet for have det på en almindelig mail, men til det må vi jo sige, at der i hvert fald indtil nu ikke er fundet en løsning, sådan at private kan bruge e-Boks på samme måde, som det offentlige gør.
Carsten Bach (LA), 2018-04-13:
Så alle de her ting er jo sådan set stadig væk gældende; nu ligger de bare, kan man sige, tættere på borgerne hos de lokale politikere, hos kommunalbestyrelsen, ude lokalt langs med vores kyster, hvor man – jeg bruger det i mange sammenhænge, men det vil jeg sige – måske har hånden lidt mere på kogepladen, end man har lidt længere væk fra de konkrete lokale forhold.
Keld Albrechtsen (EL), 2003-01-30:
Når det drejer sig om mink - som vist i øvrigt også i nogle tilfælde holdes som kæledyr, for nu at gøre det hele meget enkelt - skal det også være ulovligt, hvis man importerer eller fra Danmark sælger skind fra mink, hvor der har været dyremishandling, enten i forbindelse med at man har pelset dyret, eller i forbindelse med at man holder minkene under fuldstændig uantagelige forhold i bur.
René Christensen (DF), 2015-11-20:
Så Dansk Folkeparti kan ikke støtte forslaget om en folkeafstemning, fordi den ingen indvirkning vil have, aftalen er jo stemt igennem her i Folketingssalen med et stort flertal, men vi anerkender fuldt ud, at der er behov for yderligere debat, og jeg håber ikke, at det er sidste gang, vi skal debattere DONG i Folketingssalen eller for den sags skyld i Folketingets udvalg.
Astrid Krag (SF), 2008-05-30:
Er ministeren ikke enig i, at det jo f.eks. for den kvinde, jeg mødte i Center Sandholm, som har været her i 7 år, og hvis mand er blevet så psykisk syg, at hun ikke tør være alene med ham, ikke er et tilbud, hun kan sige ja til, nemlig at flytte uden for centeret?
Nick Zimmermann (DF), 2026-01-21:
Samtidig med at man hos Socialdemokraterne nægter at udvise kriminelle udlændinge, at man nægter at sende dem hjem til deres lande, og at man mener, at der er problemer med det, så er det de selv samme lande, hvor regeringen hver evige eneste år bidrager med hundredvis af millioner kroner.
Morten Bødskov (S), 2003-04-03:
De har som sagt krav på en erstatning, men de har også krav på en anstændig behandling af systemet, og uanset hvad justitsministeren siger, så er virkeligheden den, at regeringens besparelser, både når man ser på erstatningen til ofrene og deres krav om en anstændig behandling, gør livet lidt sværere for ofrene. Er man offer for en forbrydelse, skal man altså i dag vente 5-6 måneder på at få afgjort sit krav om en erstatning, vel at mærke efter at man har været igennem en opslidende retssag, og det er ganske simpelt ikke rimeligt.
Eyvind Vesselbo (V), 2009-05-14:
For hvis man skulle bruge forsigtighedsprincippet, sådan som hr. Per Clausen ytrer sig om, var det jo sådan set ikke muligt at eksistere i det her samfund, så kunne man ikke gå uden for en dør, man kunne ikke spise den mad, vi gør i øjeblikket, altså, det ville jo f.eks. være rimelig svært at spise røde pølser.
Ane Halsboe-Jørgensen (S), 2023-05-25:
Her står, at der ved krænkende handlinger forstås, og jeg citerer, »at en eller flere personer i virksomheden groft eller flere gange udsætter en eller flere andre personer i virksomheden for mobning, seksuel chikane eller anden nedværdigende adfærd i arbejdet«.
Peder Hvelplund (EL), 2023-04-21:
Men det er jeg godt klar over er et spørgsmål, der i hvert fald i forhold til Dansk Folkeparti mere splitter end samler, og jeg synes jo trods alt, at hensigten med det her forslag er at tage en række initiativer, som kan være med til at styrke tilliden til folkestyret.
Frank Jensen (S), 1999-05-05:
Jeg kan bekræfte, at der knytter sig en række betingelser til, at båndene kan udleveres til mig, og det er, at det skal foregå i overværelse af en række journalister fra navngivne medier, og det, som jeg måske er lidt undrende over for, er optagetheden af, at der skal knytte sig sådan et medieshow til at kunne få udleveret de pågældende bånd.
Frank Aaen (EL), 2007-02-20:
For det er jo i virkeligheden der, hvor det går frygtelig galt i øjeblikket, fordi der er den her negative spiral, hvor den virksomhed, der er i stand til at presse sine arbejdere til de mest usle, slavelignende vilkår med lav løn, ingen hensyn til arbejdsmiljøet, giftigt arbejdsmiljø, altså også kan vinde på markedet og slå mere ordentlige virksomheder ud via konkurrencen, og vi er indædt imod, at globaliseringen, som selvfølgelig er kommet for at blive og vil udvikle sig, skal være forbundet med denne negative spiral, hvor dem, der behandler deres ansatte ringest, også er dem, der vinder i konkurrencen. Vi vil have vendt spiralen om, sådan at globaliseringen foregår på en måde, så vilkårene for arbejdere også i den tredje verden bliver bedre og kommer ind i en positiv spiral, og det er det, mærket kan bruges til, ikke som en løsning, men som en vej til en løsning.
Anders Fogh Rasmussen (V), 2002-11-27:
Jeg har ikke kendskab til baggrunden for de beslutninger, finansministeren tidligere har truffet vedrørende hektarstøtte og kan derfor heller ikke besvare hr. Kristen Touborgs spørgsmål nu, fordi jeg kender ikke nok til sagen til at kunne udtale mig om den.
Rosa Lund (EL), 2021-03-02:
Jeg kan godt forstå, hvis det kan være svært for Nye Borgerlige at skulle være enige med Enhedslisten om noget, men kan Nye Borgerlige så ikke være enige med PET om, at det ikke udgør en terrorrisiko at tage de her børn hjem til Danmark, og at der faktisk er en større risiko for, at de her børn bliver radikaliseret, hvis de bliver der, hvor de er?
Birthe Rønn Hornbech (V), 2001-04-25:
Flygtninge- og indvandrerpolitik i Danmark og tilstedeværelsen af de mange udlændinge her i landet er med rette et spørgsmål, som den danske befolkning er meget optaget af. Flygtninge- og indvandrerspørgsmålet er et emne, der i årevis har været genstand for drøftelse og initiativer i EU.
Carsten Hansen (S), 2003-02-27:
om ungdomsuddannelsesvejledning, men i virkeligheden mener vi, at det bør spille en ret central rolle, også i forhold til den kommende gymnasiereform, fordi man kommer til at indskrænke valgfriheden på et eller andet plan, og så bliver det afgørende, hvad det er for en vejledning, man får.
Mette Frederiksen (S), 2015-02-04:
Må jeg så ikke bare lige sige, at det, der sker med lovforslaget her, sådan set er, at dansk politi får en ny og generel adgang til både at kunne standse og kontrollere personer, der rejser til Danmark fra andre Schengenlande, og det er ligegyldigt, hvilke rejseformer de måtte benytte sig af.
Lars Løkke Rasmussen (V), 2010-04-14:
Under alle omstændigheder står det klart, at der nu er brug for at konsolidere, og derfor vil hele spørgsmålet om, hvordan vi griber konsolideringsopgaven an på en måde, hvor vi både kan få betalt regningen fra krisen og samtidig skabe det råderum, der skal til for at have en fortsat høj indsats på prioriterede områder som f.eks. sundhedsområdet, være et omdrejningspunkt for regeringen, når regeringen mødes til regeringsseminaret mandag-tirsdag.
Eva Kjer Hansen (V), 2005-04-26:
Derfor sætter jeg en række nye initiativer i gang, men vi skal jo ikke glemme, at det også kræver rugbrødsarbejdet, det kræver det lange, seje træk, det handler om at integrere køn og ligestilling i alt andet arbejde, om at være vagthund over for offentlige bestyrelser og udvalg og om at sikre viden om ligestilling.
Liv Holm Andersen (RV), 2014-04-01:
Og vi er glade for, at man samtidig giver arbejdsgiveren pligt til at orientere de ansatte om, at virksomhederne er omfattet af reglerne, at man forpligtes til at udlevere den kønsopdelte lønstatistik til virksomhedernes lønmodtagerrepræsentanter, og vi er også glade for, at man giver medarbejdere også på de her mindre virksomheder muligheden for at anmode om en drøftelse af den her lønstatistik.
Elsebeth Gerner Nielsen (RV), 1999-03-16:
Til fru Ester Larsen vil jeg sige tak for det klarsyn, som ikke bare gennemsyrede fru Ester Larsens indlæg, men også mange andre politikeres indlæg, nemlig at det ikke bør være et flertal i Folketinget, der fastsætter samfundets kunstsyn.
Lotte Rod (RV), 2016-12-01:
I 2014, 2015 og 2016 har vi så sat penge af til forsøg, dels med en justering af det eksisterende fag FVU-læsning til tosprogede, dels med et nyt mundtligt fag FVU-start til de udlændinge, som ikke længere har ret til danskuddannelse for voksne, men som har et for dårligt dansk til at få glæde af de eksisterende FVU-fag eller arbejdsmarkedsuddannelser.
Jytte Andersen (S), 2004-05-04:
Det er sådan set et eksempel på, at træffer man nogle politiske beslutninger, og laver man nogle satsninger, nogle prioriteringer, noget, man vil slås for - og det vil vi også gerne på teaterområdet - så er vi overbevist om, at der er publikum både til de små scener, til de eksperimenterende scener, dem, der har det lidt mere folkelige repertoire, og dem, der har det klassiske repertoire.
Kim Christiansen (DF), 2006-04-18:
Vi vil også meget gerne diskutere et obligatorisk id-kort med foto og dna, og dertil kommer, at vi også gerne vil diskutere, at man giver udrykningskøretøjer og politi mulighed for at komme hurtigt frem til katastrofesituationer som eksempelvis terrorisme via grøn bølgesystemer.
Mai Mercado (KF), 2015-04-17:
I Det Konservative Folkeparti har vi noteret os, at regeringen på nuværende tidspunkt ikke har tænkt sig at ændre på lovgivningen, jævnfør spørgsmål besvaret af Justitsministeriet, og vi kan ikke ud af svarene fra ministeriet læse, præcis hvad årsagen er.
Trine Bramsen (S), 2016-05-17:
Jeg står og undrer mig en lille smule, for jeg har en artikel her foran mig fra midt i april måned, hvor ordførerens formand, fru Pia Olsen Dyhr, maner til kamp mod de radikaliserede imamer, som holder særlig kvinder og også børn i et jerngreb af social kontrol.
Villy Søvndal (SF), 1997-11-21:
Men kigger man på kurven over det, der hedder det støttede byggeri, mener jeg, det er et underligt begreb, for det, man kalder det ikkestøttede byggeri, modtager jo større støtte pr. bolig i form af skattefradrag end det, man kalder det støttede byggeri; men lad det nu ligge.
Marie Krarup (DF), 2012-06-11:
Skal vi virkelig fortsætte med at lade, som om religionen om menneskerettighederne er sand, eller skal vi stoppe hykleriet nu og se i øjnene, at det er bedre at diskutere politiske spørgsmål åbent og direkte i stedet for at blande pavedømmer og falske religioner ind i det hele?
Søren Krarup (DF), 2002-05-02:
Jeg hører i hr. Qureshis forslag og formulering venstrefløjens vanlige trang til at dele verden ind i et skema efter devisen »venstre og højre, fremskridt kontra reaktion«, og jeg finder antagelsen bekræftet ved at læse hr. Qureshis elskværdige sammenligninger mellem fundamentalistiske imamer og mig som evangelisk-luthersk præst.
Ole Vagn Christensen (S), 2001-05-16:
Her blev det besluttet, at ministeren for fødevarer, landbrug og fiskeri i midten af maj skulle give Folketinget en redegørelse om resultatet af regeringens drøftelser med fiskerisektoren om en revision af den danske fiskeriforvaltning og fremlægge løsningsforslag for en ny fiskeriforvaltning, som kan træde i kraft ved årsskiftet 2001-2002.
Charlotte Antonsen (V), 2002-05-07:
Det er da ikke så mærkeligt, og det er da heller ikke så mærkeligt, at man kan finde nogle kommuner, der nu er utilfredse, for det, vi gør med forslaget, er jo, at vi siger, at det ikke længere skal være kommunen, der stiller sekretariatsbistand til rådighed for vurderingsmændene.
Morten Helveg Petersen (RV), 2004-05-12:
er det en afgørende diskussion, at vi prøver at forholde os til, hvad det er for en værditilvækst, om man vil, en dansk efterretningsvirksomhed skal kunne tilvejebringe i forhold til de analyser og vurderinger, som tilvejebringes af andre og større magter, og det er for mig at se en central diskussion, når man diskuterer, hvad vores efterretningstjenester skal lave fremover.
Mike Legarth (KF), 2008-05-15:
Jeg synes, det er meget værdigt, at vi som Folketing sikrer, at nationaløkonomien holdes i god form, og at vi naturligvis først og fremmest, som hr. Rasmus Prehn også har bekræftet tidligere i dag, sørger for, at samfundsøkonomien, altså nationaløkonomien, er i orden, så vi kan sikre, at der til stadighed er tilstrækkelig med penge til velfærd.
Peter Skaarup (DF), 2000-04-26:
Jeg kunne da godt tænke mig at høre statsministeren, hvad statsministeren egentlig kender til Frihedspartiet, for der må jo ligesom være nogle begrundelser for, at man har iværksat de sanktioner, der i øjeblikket er mod Østrig, og som den østrigske befolkning selvfølgelig af gode grunde ikke kan lide. På samme måde ville det også være rimeligt, hvis der lige pludselig blev iværksat sanktioner mod Danmark, at Danmark vel så også ville være interesseret i at få at vide, hvad det var i et partis program eller et lands regeringsprogram, der gjorde, at man indførte sådanne sanktioner. Så derfor synes jeg egentlig, at statsministeren meget præcist bør kunne svare på: Hvad er det i Frihedspartiets program, som er så galt?
Helle Bonnesen (KF), 2025-04-08:
Når Det Konservative Folkeparti så alligevel vælger at stemme imod i dag, er det ikke, fordi vi er uenige i de dele, men det er, fordi vi ikke mener, at en ekspertgruppe, som skal udstykke handlinger i 2026, vil løse den situation, som vi står i, i dag.